Joshua French

Joshua Olav Daniel Hodne French (født 1982) er en norsk og britisk leiesoldat, som sammen med Tjostolv Moland ble arrestert og dømt til døden for drap, drapsforsøk, væpnet ran, dannelse av en kriminell organisasjon og spionasje i Den demokratiske republikken Kongo i 2009. French sonet åtte år i kongolesisk fengsel fram til han ble benådet i 2017.

Familiebakgrunn og oppvekst
Joshua French er sønn av Kari Hilde Hodne French og barnebarn av misjonæren Olav Hodne. Han har norsk og britisk statsborgerskap, og er oppvokst i Re i Vestfold samt Pakistan og England.

 Karriere 
Da han var ferdig med videregående skole vervet han seg til den britiske hæren og tjenestegjorde i fallskjermjegerregimentet fra 2002 til 2004.  I 2005 og 2006 jobbet han som vekter på Color line-fergene mellom Norge og Danmark og Norge og Tyskland frem til han vervet seg som profesjonell soldat i det norske forsvarets avdeling Telemark bataljon der han i 2007 tjenestegjorde som grenader. Ifølge Aftenpostens anonyme kilder ble French tvunget til å slutte året etter, fordi Forsvaret mente han (sammen med Tjostolv Moland) skal ha rekruttert personell til private sikkerhetsselskaper.aftenposten.no: «Bakgrunnen til Tjostolv Moland og Joshua French»Hubert, Thomas: Tvunget ut av forsvaret. Aftenposten 20090901. French har hevdet at dette er uriktig. Ifølge French og Moland brøt de to kontrakten med Forsvaret fordi noen ville ha dem til å starte et eventbyrå.aftenposten.no: «Tvunget ut av Forsvaret» French har hatt flere oppdrag som sikkerhetsvakt, blant annet som piratvakt for et koreansk rederi i Adenbukta.  Ifølge French selv skal han og Moland ha hatt flere sikkerhetsoppdrag i afrikanske land blant annet Angola, Sierra Leone og Den demokratiske republikken Kongo den siste tiden. French har innrømmet at han og Moland arbeidet som leiesoldater i blant annet Kongo, men det er uklart for hvem og hva slags oppdrag de gjennomførte. Fra begynnelsen av året 2008 og frem til arrestasjonen i mai 2009 arbeidet han i sikkerhetsselskapet Special Intervention Group Ltd, hvis leiesoldater ble kallt ninjaene. SiG ble ledet av Torgeir Eriksen (tidligere Torgeir Friksen). Tjostolv Moland og Joshua Olav D. Hodne French drev SiGs filial i Uganda. 

 Dom og fengselsopphold 
I 2009 ble Joshua French og Tjostolv Moland fengslet av kongolesiske myndigheter, anklaget for blant annet drap og spionasje.  Deres sjåfør, Abedi Kasongo, ble funnet skutt og drept den 5. mai i et skogsområde utenfor Kisangani i Den demokratiske republikken Kongo. To vitner hevdet at de to nordmennene sto bak. French og Moland har i norske medier stått fast på at banditter angrep dem og sjåføren. De to ble etter en uke på flukt i jungelen arrestert i nasjonalparken Okapi. Begge hadde da med seg sine militære ID-kort som ikke var korrekt tilbakelevert. De ble derfor betraktet som militært norsk personell og representanter for Norge. 
Etter flere utsettelser begynte rettssaken ved en militærdomstol i Kisangani den 14. august 2009, og den 8. september ble dommen avsagt. Begge ble funnet skyldig og dømt til døden.Dømt til døden – retten krever 360 millioner av Norge Dommen ble anket, men dommen ble senere opprettholdt med mindre justeringer. 

Dødsdommer blir ikke lenger fullbyrdet i Kongo, og dommen er i realiteten livsvarig fengsel. Gouby, Mélanie; Mubalama, Passy: DRC Death Penalty Debate.

French og Moland anket dommen til militær høyesterett i Kinshasa. Endelig dødsdom kom 10. juni 2010. Her ble begge dømt for spionasje, drapsforsøk, væpnet ran og dannelse av et kriminelt forbund, og Moland også for ulovlig våpenbesittelse og drap. De avsto fra å anke dommen videre, og satset i stedet på soningsoverføring til Norge.Bønn om nåde for Kongo-fangene. Dagbladet 24. juni 2010, s. 15.Kan ikke gjenopptas i Norge. Aftenposten, 11. juni 2011, s. 8.

Soning i Kongo
French sonet flere steder i Kongo. Han ble først holdt tre måneder i varetekt («cachotte») mens han ble etterforsket av det kongolesiske militære justisvesen og separat av etterretningstjenesten. Siden var han nesten to og et halvt år i sentralfengselet i Kisangani. I august 2011 ble det her oppdaget et mulig fluktforsøk og myndighetene ønsket overføring til et sikrere fengsel i Kinshasa. Overføringen trakk ut i tid, men kom i stand etter flere opptøyer i fengselet i Kisangani.
 French og Moland ble flyttet til N'dolo Military Prison i hovedstaden Kinshasa 2. desember 2011.French og Moland overført til Kinshasa

Molands død
Den 18. august 2013 ble Moland funnet død på cellen han delte med French. Først meddelte det kongolesiske militæret som etterforsket dødsfallet, at French var regnet som uskyldig og at Moland døde i et selvmord. Norsk politi og Kripos med rettsmedisiner fikk etterforske cellen i Kongo og utførte obduksjon og tester som bekreftet Frenchs versjon, at Moland hadde tatt sitt eget liv.

French ble tiltalt og dømt for drap på Moland. Norske advokater mente dommen ikke var konsistent, og rettsmedisineren kalte det for et justismord.

Fluktforsøk
French ble etter rettssaken hvor han ble dømt til livsvarig fengsel flyttet til et av den kongolesiske etterretningstjenestens (ANR) sikkerhetshus, hvor han ble holdt under vakthold fra mars 2014 frem til begynnelsen av august, da han flyktet. Etter nesten en halv dag på flukt ble han tilfeldigvis kjent igjen av en ansatt i fengselet og pågrepet på åpen gate, på vei ut av byen.

Løslatelse
Den 27. februar 2017 uttalte Kongos justisminister at French kom til å bli benådet i løpet av året.  French ble løslatt i mai 2017, og kom tilbake til Norge 17. mai. French har fortsatt fire dødsstraffer og en livstidsdom mot seg i Kongo, og har utestående over 60 millioner dollar som han er dømt til å betale til Kongo, solidarisk med den norske stat. French har siden han kom hjem i 2017 også hevdet at regjeringssoldater stod bak et ildoverfall mot de to og at sjåføren ble drept i skuddvekslingen.Ildoverfall av kongolesiske militære?

Foruten lønnsutgifter antar en at Kongosaken har kostet den norske stat minst 4,7 millioner kroner.Paust, Thomas: Norge har brukt 4,7 millioner på Kongo-saken.

Filmen Mordene i Kongo fra 2018 er basert på historien om French og Moland.

 Foredragsturne 
I løpet av vinteren 2018 til 2019 forberedte French i samarbeid med  Atikko en foredragsserie på 34 foredrag: «Dømt til døden». Det var gjort et overslag som tydet på at det ga French et overskudd på ca 4 mill. Etter opptreden i Sandnes omtalte Stavanger Aftenblads journalist Leif Tore Lindø foredraget som en  «reinvaskingsturne». Direktør Liv Tørres ved Nobels Fredssenter var også kritisk til denne fordragsturneen.
Det var planlagt et foredrag under «Svarta Bjørn»-konferansen 22. mars 2019 i Narvik. Dette foredraget ble avlyst med henvisning til uttalelser fra politikere i Narvik og sett i lys av Fredsprisutdelingen 2018. I Tromsø var det i desember 2018 en heftig debatt om skjebnen til foredraget der. Tromsø-ordfører Kristin Røymo var også lite begeistret for emnet, men mente at ytringsfriheten talte for at man også måtte slippe French til med sin fremstilling.

 Referanser 
Dommen av 10. juni. 2010 (transkribert til norsk) .

Ervik, Kristian: Special Intervention Group er lagt ned

 Litteratur 

Nikolaj Frobenius (2018). Kongonotatene. Roman. Gyldendal Norsk Forlag. https://www.gyldendal.no/skjoennlitteratur/romaner/kongonotatene/p-10022975-no/

 Eksterne lenker 


Kategori:Soldater i Hæren (Norge)
Kategori:Nordmenn dømt for drap
Kategori:Personer dømt til døden
Kategori:Briter dømt for forbrytelser
Kategori:Personer fra tidligere Re kommune
Kategori:Personer fra Tønsberg kommune
Kategori:Leiesoldater
Kategori:Personer dømt for spionasje
Kategori:Britiske soldater